Apolòni

Matemàtich e astrònom, nassù a Perge dël 262 aGC.

Apress avèj studià a Lissandria sota la diression dij sucessor d'Euclid, a completa soa formassion a Pérghem, tirà da soa neuva università e da l'avosà biblioteca.
Peui a rintra an Lissandria e a la chita pì nen.

A meuir a Lissandria dël 190 aGC.

 Soa euvra 
Apolòni a resta arnomà për sò tratà monumental an eut volum an sle session còniche: ij prim quatr volum a son rivane an grech, ij tre apress mersì a na tradussion an àrabo e ël darié a l'é spërdusse.
A l'é për cost travaj che ij sò contemporani a l'han ëstranomalo ël grand geòmetra.
As agiss d'un travaj fiamengh për soa época, sia për la novità ëd chèich arzultà che për l'ampiëssa dij sò studi.
A l'é chiel ch'a antroduv ij nòm dl'eliss, dla paràbola e dl'ipérbol.

Mersì a j'arferiment ëd Pap i conossoma j'àutre euvre d'Apolòni: ant un-a ëd coste as trata dël sercc ch'a pòrta sò nòm.
As devo a chiel ëdcò dij travaj an sël dodecaedr e l'icosaedr, në studi an sle grandësse ch'a spantia col d'Eudòss e chèich arzultà d'òtica.

 A pòrto sò nòm 
 Problema d'Apolòni
 Sercc d'Apolòni
 Teorema d'Apolòni (o teorema dla median-a)

Apoloni
Apoloni
Categorìa:Siensià dël III sécol aGC